Olles sõitnud vaid paarkümmend kilomeetrit, kuulsin kummalist häält, oleks nagu pauk käinud. Tahavaatepeeglist nägin, et käru on ühele poole viltu. Peatasin auto ja minu kartused osutusid  tõeks - käru rehv oli katki, täiesti tükkideks. Kuna pole varem auto ega millegi muu ratast vahetanud, ei jäänud muud üle, kui möödasõitjate abi paluda. Esimene auto peatuski kohe. Peale mõningast uurimist selgus, et olukord on halvem, kui algul arvatud, lisaks rehvile oli ratta laager katki. Niisiis ei saanud selle käruga kuhugi sõita. Õnneks nõustus üks meie valla talunik oma käru laenama, kuid ta oli hetkel Tartus ja teda tuli veidi oodata. Läksin kõigepealt lähedalasuvasse tallu, et küsida, kas võime oma  katkise käru sinna jätta. Seda lubati. Samuti küsisin vett, mida sellise palavaga vajasin nii mina kui kaks tibu, kelle pidin Tallinna lähedale viima. Tibud tõstsin puuriga autost välja ja panin auto taha, kus oli veidi varjulisem, lisaks sättisin varjuks auto pakiruumis olnud teki. Väljas oli nii palav, et kingakontsad jäid asfalti sisse kinni ja higi voolas ojadena. Istusin siis autosse ootama. Kuna teadsin, et oodata tuleb vähemalt tund, lasin istme alla, et veidi pikutada. Arvasin, et võin magama jääda,  kuna öö oli üsna lühikeseks jäänud. Midagi muud seal ka teha ei olnud, oles siis raamat või ajakiri kaasas olnud. Mõne aja pärast äratati mind üle, asenduskäru oli kohale  jõudnud. Pea käis ringi, sest auto seisis üsnagi päikese käes. Aknad olid küll lahti, kuid ikka oli palav. Laadisime siis koorma  ümber ja sain sõitu jätkata. Kulunud oli üle kahe tunni, hommikul tehtud plaanide järgi oleksin pidanud juba kohal olema. Kuna oli reedene päev, siis olid inimestel juba muud plaanid tehtud ja mõnes kohas, kus oli plaanis istuda ja veidi pikemalt juttu rääkida, ei olnud selleks enam võimalust. Need kaks tibu pidasid reisi kenasti vastu ja koju tagasi tulin kolme cayuga pardi tibu võrra rikkamana. Nende partide must sulestik on rohelise või sinise läikega, mis on eriti hästi päikesepaistes näha. Tahtsin neid  parte just värvi pärast, kuna jumaldan rohelist värvi. Olin varem proovinud neid munast hautada, kuid see ei õnnestunud. Otsustasin siis hoopis tibud osta. Kaaslasteks said nad kaks sama vana pekingi pardi tibu.